ரவீணா டாண்டன்

ரவீனா டாண்டன் (Raveena Tandon, பிறப்பு 26 அக்டோபர் 1972) என்பவர் இந்தி படங்களில் நடித்ததற்காக அறியப்படும் ஒரு இந்திய நடிகை ஆவார். இவர்  தேசிய திரைப்பட விருது, இரண்டு பிலிம்பேர் விருதுகள், ஒரு பிலிம்பேர் ஓடிடி விருது உட்பட பல விருதுகளைப் பெற்றவர். இந்தியாவின் நான்காவது மிக உயர்ந்த குடிமை  விருதான  பத்மசிறீ விருது 2023 ஆம் ஆண்டில், இவருக்கு வழங்கப்பட்டது.

இவர் இயக்குநர்  ரவி டாண்டனின் மகளாவார். இவர் 1991 ஆம் ஆண்டு அதிரடி திரைப்படமான  பட்டர் கே ஃபூல் படத்தில் நடிகையாக அறிமுகமானார். அது இவருக்கு சிறந்த  அறிமுக நடிகைக்கான பிலிம்பேர் விருதைப் பெற்றுத் தந்தது. டாண்டன் வணிகரீதியாக வெற்றிகரமான அதிரடித் திரைப்படமான தில்வாலே (1994), மோக்ரா (1994), கிலாடியோன் கா கிலாடி (1996), ஜித்தி (1997) ஆகியவற்றில் நாயகியாக  நடித்ததன் மூலம் தன்னை நிலைநிறுத்திக் கொண்டார். 1994 ஆம் ஆண்டு லாட்லா நாடகப் படத்தில் நடித்ததற்காக சிறந்த துணை நடிகைக்கான பிலிம்பேர் விருதுக்கு பரிந்துரைக்கப்பட்டார். மேலும் 1990களின் பிற்பகுதியில், படே மியான் சோட் மியான் (1998), துல்ஹே ராஜா (1998), அனாரி நம்பர்.1 (1999) மற்றும் பல வெற்றிகரமான நகைச்சுவை படங்களில் கோவிந்தாவுடன் இணைந்து பணியாற்றினார். இவர் குலாம்-இ-முஸ்தபா (1997), ஷூல் (1999) ஆகிய குற்றவியல் நாடகப்படங்களிலும்  நடித்தார்.

2000 களில், அதாவது  2001 ஆம் ஆண்டு டாண்டன் தமன் மற்றும் அக்ஸ் ஆகிய படங்களில் நடித்ததன் மூலம் கலைத் திரைப்படங்களில் நடிக்கத் துவங்கினார். இவை இரண்டும் இவருக்கு விமர்சன ரீதியான பாராட்டைப் பெற்றுதந்தன. இதில் முதல் படம் சிறந்த நடிகைக்கான தேசிய திரைப்பட விருது மற்றும் பிலிம்பேர் சிறப்பு நடிப்பு விருதைப் பெற்றார். திரைப்பட விநியோகஸ்தர் அனில் ததானியுடன் திருமணமான பிறகு, டாண்டன் திரைப்படங்களில் இருந்து ஓய்வு பெற்றார். சஹாரா ஒன் தொலைக்காட்சி நாடகமான  சாஹிப் பிவி குலாம் (2004), நடன உண்மைநிலை நிகழ்ச்சியான சக் தே பச்சே (2008), உரையாடல் நிகழ்ச்சியான இசி கா நாம் ஜிந்தகி (2012), சிம்ப்ளி பாடியேன் வித் ரவீனா (2014) போன்ற நிகழ்ச்சிகளில் இவர் அவ்வப்போது  தொலைக்காட்சியில் தோன்றினார். பல ஆண்டு இடைவெளிக்குப் பிறகு, டாண்டன் பரபரப்பூட்டும் படமான மாத்ர் (2017) இல் நடித்தார். மேலும் நெற்ஃபிளிக்சு குற்றவியல் பரபரப்பூட்டும் தொடரான ​​ஆரண்யக் (2021) இல் நடித்ததற்காக சிறந்த நடிகைக்கான ஃபிலிம்ஃபேர் ஓடிடி விருதைப் பெற்றார். டாண்டன் தனது அதிக வசூல் ஈட்டிய படமான  கே. ஜி. எஃப்: அத்தியாயம் 2 (2022) இல் ஒரு துணைப் பாத்திரத்தில் நடித்தார்.

டாண்டன் ஒரு சூழலியல் ஆர்வலராகவும், 2022 முதல்  பீட்டாவுடன் பணியாற்றியுள்ளார். டாண்டனுக்கு நான்கு குழந்தைகள் உள்ளனர், இரண்டு தத்தெடுக்கப்பட்டவையாகவும்  இரண்டு கணவருடன் பெற்றவையாகும்.

துவக்ககால வாழ்க்கையும் பின்னணியும் 
டாண்டன் 26 அக்டோபர் 1972  அன்று பம்பாயில் (இன்றைய மும்பை) பிறந்தார். இவரது பெற்றோர் திரைப்படத் தயாரிப்பாளர் ரவி டாண்டன் மற்றும் வீணா டாண்டன் ஆவார். டாண்டன் குணச்சித்திர நடிகர் மேக் மோகனின் மருமகள் மற்றும் அவரது மகள் மஞ்சரி மகிஜானியின் உறவினருமாவார். இவருக்கு ராஜீவ் டாண்டன் என்ற சகோதரர் உள்ளார், அவர் நடிகை ராக்கி டாண்டனை மணந்தார். அவர் நடிகை  கிரண் ராத்தோட்டின் உறவினர் ஆவார்.

டாண்டன் ஜூகூவில் உள்ள ஜம்னாபாய் நர்சி பள்ளியில் தனது கல்வியைப் பெற்றார். மேலும் மும்பையில் உள்ள மிதிபாய் கல்லூரியில் பயின்றார். டாண்டன் ஒரு வடிவழகியாக தனது வாழ்க்கையைத் தொடங்கினார். ஆனால் ஜெனிசிஸ் பி.ஆர் இல் இவரது பணிப் பயிற்சியின் போது, இ​​வருக்கு முதல் திரைப்பட வாய்ப்பு கிடைத்தது.

நடிப்பு வாழ்க்கை 
பட்டர் கே ஃபூல் (1991)  திரைப்படத்தின் மூலம் டாண்டன் திரையுலகில் அறிமுகமானார், அது வெற்றி பெற்றது.

1994 ஆம் ஆண்டில், டாண்டன் பத்து படங்களில் நடித்தார்: அவற்றில் பெரும்பாலானவை வெற்றிப் படங்களாக இருந்தன. அதில்  மோக்ரா, தில்வாலே, ஆதிஷ்,  லாட்லா. ஆகிய நான்கு படங்கள் அந்த ஆண்டின் அதிக வசூலித்த படங்களாக இருந்தன. மொஹ்ரா திரைப்படத்தில் "து சீஸ் படி ஹை மஸ்த் மஸ்த்" பாடலில் இவர் நடித்ததன் மூலம் "மஸ்த் மஸ்த் கேர்ள்" என்று செல்லப்பெயர் பெற்றார்.

1995 இல், டாண்டன் ஷாருக் கானுடன் முதல் முறையாக ஜமானா திவனா என்ற படத்தில் நடித்தார். படம் சரியாக வரவில்லை.  கிலாடியோன் கா கிலாடி (1996) சன்னி தியோலுக்கு, ஜோடியாக ஜித்தி ( 1997) போன்ற வெற்றிப் படங்களின் மூலம் இவரது வாழ்க்கை மீண்டும் வெற்றிப் பாதையில் சென்றது. அந்த ஆண்டின் பெரு வெற்றிப் படமாக  சலாகென் (1998) மாறியது.

தனிப்பட்ட வாழ்க்கை 
டாண்டன் 1995 ஆம் ஆண்டில் பூஜா மற்றும் சாயா என்ற இரண்டு சிறுமிகளை அவர்களின் 11 மற்றும் 8 வயதில் தத்தெடுத்தார். 90 களின் பிற்பகுதியில், டாண்டன் நடிகர் அக்‌சய் குமாரைக் காதலித்தார். மேலும் அவரை தனது காதலன் என அறிவித்திருந்தார். அவர்கள் நிச்சயதார்த்தம் செய்துகொடாலும், பின்னர்  பிரிந்தனர்.

டாண்டன் தனது ஸ்டம்ப்ட் (2003) திரைப்படத்தின் உருவாக்கத்தின் போது திரைப்பட விநியோகஸ்தர் அனில் ததானியுடன் காதல் கொள்ளத் தொடங்கினார். அவர்களின் நிச்சயதார்த்தம் 2003 நவம்பரில் அறிவிக்கப்பட்டது. இவர் தடானியை 22 பிப்ரவரி 2004 அன்று இராசத்தானின் உதய்பூரில் உள்ள ஜாக் மந்திர் அரண்மனையில்  பஞ்சாபி பாரம்பரியம் மற்றும் சிந்தி பாரம்பரியத்தின் படி திருமணம் செய்துகொண்டனர். டாண்டன் 2005 மார்ச்சில் ராஷா என்ற மகளைப்  பெற்றெடுத்தார். 2008 யூலையில்,  ரன்பிரவர்தன் என்ற மகனைப் பெற்றெடுத்தார்.

மேற்கோள்கள் 

பத்மசிறீ விருது பெற்ற கலைத் துறையினர்
20 ஆம் நூற்றாண்டின் இந்திய நடிகைகள்
பிலிம்பேர் விருதுகள் வென்றவர்கள்
இந்தியப் பெண் திரைப்படத் தயாரிப்பாளர்கள்
இந்தி தொலைக்காட்சி நடிகைகள்
இந்திய தொலைக்காட்சி நடிகைகள்
வங்காளத் திரைப்பட நடிகைகள்
தெலுங்குத் திரைப்பட நடிகைகள்
கன்னடத் திரைப்பட நடிகைகள்
தமிழ்த் திரைப்பட நடிகைகள்
இந்தித் திரைப்பட நடிகைகள்
இந்தியத் திரைப்பட நடிகைகள்
வாழும் நபர்கள்
1972 பிறப்புகள்